《苕溪行》
宋代·释居简

清苕可镜亦可渔，风烟佳处画不如。无钱买田傍城阙，拟僦溪叟西邻居。

得鱼换得菰蒲米，菰煮作糜饱则已。宁能负腹不负人，以腹负人不若死。

富春残火犹堪稼，上时容易艰难下。在山远志山可移，小草还复令人讥。

菱歌惯涛澜，樵声出林疃。蘋风为谁好，璧月待秋满。

延月入怀输恳款，好风未必无人管。笔床茶灶散人家，何须去乘牛斗槎。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。